**David Storl** (s. 27. heinäkuuta 1990 Rochlitz) on saksalainen kuulantyöntäjä. Hän on voittanut maailmanmestaruuden vuosina 2011 ja 2013 sekä EM-kultaa 2012, 2014 ja 2016 ja sisäratojen EM-kultaa 2015. Lontoon olympialaisissa 2012 hän sijoittui hopealle.

Ura
---

Storl voitti alle 18-vuotiaiden maailmanmestaruuden 2007 ja alle 20-vuotiaiden maailmanmestaruuden vuonna 2008. Vuonna 2009 hän voitti alle 20-vuotiaiden Euroopan-mestaruuden. 13. kesäkuuta 2009 Mannheimissa Storl työnsi kahdesti pidemmälle kuin kroatialaisen Edis Elkasevićin seitsemän vuotta vanha alle 20-vuotiaiden maailmanennätys 21,96 m. Hän työnsi kuuden kilogramman kuulalla kilpailun toisella kierroksella 22,18 m ja seuraavalla kierroksella 22,34 m. Tuloksia ei kuitenkaan hyväksytty maailmanennätykseksi sääntöjenvastaisen kentän vuoksi. 14. heinäkuuta 2009 Osterodessa Storl työnsi maailmanennätykseksi tuloksen 22,73 m. Jacko Gill rikkoi hänen ennätyksensä 18. elokuuta 2013 työnnettyään 23,00 m. Storlilla oli hallussaan myös alle 20-vuotiaiden sisäratojen maailmanennätys 22,35 m, jonka hän työnsi Rochlitzissa joulukuussa 2009. Virallisesti ennätyksen rikkoi Konrad Bukowiecki tammikuussa 2016.

Berliinin MM-kilpailuissa 2009 Storl karsiutui loppukilpailusta tuloksella 19,19 m. Dohan sisäratojen MM-kilpailuissa 2010 hän sijoittui kuudenneksi tuloksella 20,40 m. Barcelonan EM-kilpailuissa 2010 hän oli neljäs tuloksella 20,57 m. Pariisin sisäratojen EM-kilpailuissa 2011 Storl saavutti hopeaa 20,75 metriä kantaneella työnnöllään. Alle 23-vuotiaiden EM-kilpailuissa 2011 hän voitti kultaa kilpailuennätyksellä 20,45 m.

Daegun MM-kilpailuissa 2011 Storl voitti maailmanmestaruuden ennätyksellään 21,78 m. Hän työnsi karsintakilpailussa 21,50 m parantaen entistä ennätystään 45 senttimetriä. Loppukilpailun toisella kierroksella hän paransi jälleen ennätystään työnnettyään 21,60 m. Kanadalainen Dylan Armstrong ohitti hänet neljännellä kierroksella neljällä senttimetrillä. Storl ratkaisi voiton viimeisellä työnnöllään työnnettyään 21,78 m. Hänestä tuli 21-vuotiaana lajin nuorin maailmanmestari.

Sisäratojen MM-kilpailuissa Istanbulissa 2012 Storl sijoittui toiseksi ennätyksellään 21,88 m. Helsingin EM-kisoissa 2012 hän voitti kultaa tuloksella 21,58 m ja voitti toiseksi tulleen Rutger Smithin yli metrin erolla. Lontoon olympialaisissa 2012 Storl sijoittui toiseksi häviten Tomasz Majewskille kolmella senttimetrillä. Storl työnsi kilpailussa ensimmäisellään ennätyksensä 21,84 m ja paransi toisellaan vielä tulokseen 21,86 m. Majewski ohitti hänet kolmannella kierroksella työnnettyään 21,87 m ja parantaen vielä viimeisellä kierroksella tulokseen 21,89 m. Moskovan MM-kilpailuissa 2013 Storl voitti maailmanmestaruuden tuloksella 21,73 m.

Sopotin MM-hallikilpailuissa 2014 Storl sijoittui toiseksi tuloksella 21,79 m. Hän voitti Euroopan-mestaruuden Zürichissä 2014 tuloksella 21,41. Prahan EM-hallikilpailuissa 2015 Storl voitti ensimmäisen EM-hallikultansa tuloksella 21,33. Pekingin MM-kilpailuissa 2015 hän sai hopeaa tuloksella 21,74. Hän voitti Euroopan-mestaruuden Amsterdamissa 2016 tuloksella 21,31.

Rion olympialaisissa 2016 hän oli seitsemäs tuloksella 20,64. Belgradin EM-hallikilpailuissa 2017 hän saavutti pronssia tuloksella 21,30. Hän oli kymmenes Lontoon MM-kilpailuissa 2017. Hän sai hopeaa Birminghamin MM-hallikilpailuissa 2018 tuloksella 21,44. Berliinin EM-kilpailuissa 2018 hän työnsi kolmanneksi tuloksella 21,41. Hän saavutti Glasgow'n sisäratojen EM-kilpailuissa 2019 hopeaa tuloksella 21,54.

Henkilökohtaiset ennätykset
---------------------------

Ulkoradat
* Kuulantyöntö: 22,20 (2015)

Sisäradat
* Kuulantyöntö: 21,88 (2012)

Lähteet
-------

* David Storl Kansainvälinen yleisurheiluliitto.  (englanniksi)
* David Storl Tilastopaja (vaatii kirjautumisen, maksullinen palvelu).  (englanniksi)

### Viitteet

1. ↑  20th European Athletics Junior Championships European Athletics.  Arkistoitu 9.7.2015. Viitattu 6.3.2015. (englanniksi)
2. ↑  IAAF Newsletter No.110 (PDF)  24.2.2010. IAAF. Viitattu 23.3.2010. (englanniksi)
3. ↑  Storl improves world junior shot put record to 22.73  15.7.2009. IAAF. Viitattu 12.8.2014. (englanniksi)
4. ↑  Richardson, Daniel: Athletics: Jacko Gill breaks world junior record  18.8.2013. The New Zealand Herald. Viitattu 18.8.2013. (englanniksi)
5. ↑  World records ratified Omoregie Buckowiecki McCartney *iaaf.org*.  15.2.2016. Viitattu 15.2.2016.
6. ↑  Barcelona 2010 – Miesten kuulantyönnön tulokset European Athletics (englanniksi)
7. ↑  Double delight for Germany in the men's shot  4.3.2011. european-athletics.org. Viitattu 4.3.2011. (englanniksi)
8. ↑  Ostrava 2011 – Shot Put Men Final European Athletics. Viitattu 14.7.2011. (englanniksi)
9. ↑  Saksalaisjuniori yllätti kuulakarsinnassa  1.9.2011. YLE Urheilu. Viitattu 2.9.2011.
10. ↑  Storl jysäytti kuulapommin  2.9.2011. YLE Urheilu. Viitattu 2.9.2011.
11. ↑  IAAF Statistics Handbook – Daegu 2011. IAAF. s. 34. (englanniksi)
12. ↑  Storl huikean ylivoimaisesti mestariksi yli metrin kaulalla  29.6.2012. Yle Urheilu. Viitattu 30.6.2012.
13. ↑  Moss, Emily: London 2012 Olympics: Dibaba and Majewski repeat Beijing victories on first day of athletics  3.8.2012. Athletics Weekly.  Arkistoitu 15.10.2012. Viitattu 4.8.2012. (englanniksi)
14. ↑  Video: Pitelemätön Storl vei kuulan EM-kultaa *Yle.fi*.  12.8.2014. Viitattu 12.8.2014.
15. ↑  Storl stays strong to land first indoors  6.3.2015. European Athletics. Viitattu 6.3.2015. (englanniksi)
16. ↑  Olympiaennätys: Ryan Crouser omaa luokkaansa Rion kuulafinaalissa  19.8.2016. Yle Urheilu. Viitattu 19.8.2016.

  

Miesten kuulantyönnön maailmanmestarit

|  |
| --- |
| 1983: Edward Sarul |
1987: Werner Günthör |
1991: Werner Günthör |
1993: Werner Günthör |
1995: John Godina |
1997: John Godina |
1999: C.J. Hunter |
2001: John Godina |
2003: Andrei Mih’nevitš |
2005: Adam Nelson |
2007: Reese Hoffa |
2009: Christian Cantwell |
2011: David Storl |
2013: David Storl |
2015: Joe Kovacs |
2017: Tomas Walsh |
2019: Joe Kovacs |
2022: Ryan Crouser |
2023: Ryan Crouser |


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Henkilöt | 
* World Athletics
* Tilastopaja 🔒

 |

 |